Virallinen lehti nro C 134 , 30/04/1998 s. 0027



KIRJALLINEN KYSYMYS E-2844/97 komissiolle esittäjä(t): Klaus-Heiner Lehne (PPE) (11. syyskuuta 1997) Aihe: Toimitusmaksut euron käyttöönoton yhteydessä Euroopan komission julkaisemassa lehdessä ¨Eurooppa ilman rajoja¨ (pääosasto: tiedotus, viestintä, kulttuuri ja audiovisuaalinen ala) ilmestyvässä kuukausittaisessa kirjeessä (ISSN 1021-2345) on kesäkuun 1997 numerossa (aineiston toimittamisen määräaika 20. toukokuuta 1997) sivulla 2 artikkelissa ¨Euroa koskevat käytännön kysymykset ja vastaukset alkuvuodesta 1998?¨ sanottu seuraavaa: Vaihtaessaan maansa valuttaa euroiksi 1. tammikuuta 1999 jälkeen asiakkaiden maksettavaksi lankeavat ainoastaan pankeille aiheutuvat tekniset kustannukset. Tämän vuoksi kysyn komissiolta: 1. Mistä kustannuksista tarkalleen ottaen on kysymys? 2. Onko komission mielestä oikein, että laillisen maksuvälineen pakollisen vaihdon yhteydessä vaihdosta aiheutuvat kustannukset lankeavat asiakkaan maksettaviksi? 3. Onko oikeudellinen tilanne huomioon ottaen ylipäänsä mahdollista, että valtion viranomaisten toimesta tapahtuva lakisääteisen maksuvälineen vaihto annetaan yksittäisten kuluttajien tehtäväksi? 4. Koska lakisääteisen maksuvälineen vaihdossa on periaatteessa kysymys valtiovallan piiriin kuuluvasta toimenpiteestä, eikö kustannuksia tässä tapauksessa pitäisi maksaa yleisistä verovaroista? 5. Mitä toimenpiteitä komissio aikoo toteuttaa, jotta suurten väestönosien tuntema varautuneisuus euroa kohtaa ei lisääntyisi mahdollisesti lankeavien lisäkustannusten (vaihtokustannusten) myötä? 6. Eikö olisi mahdollista, että pankit velvoitetaan suorittamaan vaihto siirtymäkautta koskevien asetusten puitteissa siten, ettei siitä koidu kustannuksia asiakkaalle? 7. Mitä mieltä komissio on, ottaessaan huomioon kysymykset 1 - 6, liittovaltion tuomioistuimen 15. heinäkuuta 1997 antamasta päätöksestä asioissa XI ZR 269/96 ja 279/96, joissa käsiteltiin toimitusmaksuista luopumista tapauksissa, joissa pankit toteuttavat valtiovallalle kuuluvia tehtäviä? (liitteenä asianomaiset artikkelit Frankfurter Allgemeinen Zeitungista). Komission jäsenen Yves-Thibault de Silguyn komission puolesta antama vastaus (31. lokakuuta 1997) Komissio on tutkinut arvoisan parlamentinjäsenen esittämiä kysymyksiä. Näistä kysymyksistä on keskusteltu 15. toukokuuta 1997 pidetyssä pyöreän pöydän kokouksessa, jossa oli mukana lukuisien järjestöjen edustajia. Komissio on saanut asiaan liittyviä huomautuksia erityisesti rahoituslaitoksilta ja kuluttajajärjestöiltä. Komissio jatkaa lähikuukausina asiantuntijaryhmän avustamana näiden asioiden yksityiskohtaisia tutkimuksia. Tämä työ saatetaan päätökseen vuoden 1997 loppuun mennessä. Komissio antaa arvoisalle kysyjälle täydentävän vastauksen mahdollisimman pian. Kuten komissio on euron käyttöönottoon liittyvistä käytännön kysymyksistä antamassaan tiedonannossa esittänyt, se aikoo päättää ennen vuoden 1997 loppua, onko euroalueeseen osallistuvien jäsenvaltioiden yhteinen lähestymistapa vaihtokustannuksiin tarpeen, onko tällainen yhteinen lähestymistapa pantava täytäntöön antamalla säädöksiä kansallisella tai Euroopan tasolla, onko hyvä antaa markkinavoimien toimia vai pitääkö tehdä vapaaehtoisia sopimuksia tai laatia menettelysääntöjä.